KIRJALLINEN KYSYMYS E-2595/01 esittäjä(t): Erik Meijer (GUE/NGL) komissiolle. Jäsenvaltioihin kohdistuva paine yhdenmukaistaa verotuksensa laskemalla autojen polttoaineiden hintoja.



Virallinen lehti nro 147 E , 20/06/2002 s. 0030 - 0031



KIRJALLINEN KYSYMYS E-2595/01 esittäjä(t): Erik Meijer (GUE/NGL) komissiolle (26. syyskuuta 2001) Aihe: Jäsenvaltioihin kohdistuva paine yhdenmukaistaa verotuksensa laskemalla autojen polttoaineiden hintoja 1. Muistaako komissio, että raakaöljyn hinnannousu kesällä 2000 johti siihen, että myös dieselöljyn hinta nousi, minkä seurauksena kuorma-autoyritykset ryhtyivät toimiin saadakseen jäsenvaltioiden hallitukset hyvittämään yritysten kasvaneet maksut öljy-yhtiöille alentamalla tieliikenteen nestemäisiin polttoaineisiin kohdistuvia, kauan käytössä olleita veroja? 2. Muistaako komissio myös, että eri jäsenvaltiot reagoivat toisistaan poikkeavalla tavalla toteuttamalla toimia, jotka paransivat tieliikenteen ammattimaisten rahdinkuljettajien kilpailuasemaa näiden omassa maassa, mutta että Yhdistynyt Kuningaskunta ei antanut periksi vaatimuksille alentaa veroja? 3. Voiko komissio vahvistaa Sunday Times -lehdessä 9. syyskuuta 2001 ilmestyneet tiedot, joiden mukaan komissio aikoo lähiaikoina pyytää laatimansa valkoisen kirjan mukaisesti Britannian hallitusta alentamaan bensiinin hintaa 10 prosentilla osana verotuksen yhdenmukaistamista Euroopan unionissa? 4. Miten seurauksia komissio arvioi kysymyksessä 3 tarkoitetulla hinnanalennuksella olevan liikenteen siirtymiselle raiteilta teille, fossiilisten polttoaineiden käytön laajuudelle ja hiilidioksidipäästöjen kasvulle? 5. Ottaako komissio huomioon, että verotulot ovat jäsenvaltioille tarpeen, jotta ne voivat täyttää velvoitteensa asukkaitaan kohtaan ja pitää yllä elinkelpoista ympäristöä, erityisesti nyt, kun ne eivät enää saa kattaa tulopuolen vajeita ottamalla lisää lainaa? 6. Miten komission pyrkimys alentaa hintoja suhtautuu Euroopan unionin hyväksymiin Kioton vuoden 1997 ja Bonnin vuoden 2001 sopimuksen päämääriin, jotka edellyttävät hiilidioksidipäästöjen vähentämistä? 7. Miten komissio perustelee sen, että se ehdottaa nyt (verotuksen) yhdenmukaistamista, sen jälkeen kun muut jäsenvaltiot ovat kukin erikseen toimien luoneet tilanteen, jossa se jäsenvaltio, joka piti verotason ennallaan, on nyt joutunut erityisasemaan? 8. Onko komissio valmis tarvittaessa edistämään toivomaansa verotuksen yhdenmukaistamista korottamalla autojen polttoaineiden hintoja siellä, missä ne eivät vielä heijasta maaöljyvarantojen rajallisuutta ja öljyn polttamisen ympäristölle aiheuttamia seurauksia, sen sijaan, että komissio kehottaa niitä jäsenvaltioita, jotka eivät vielä ole tehneet niin, alentamaan verotustaan? Fredrik Bolkesteinin komission puolesta antama vastaus (15. marraskuuta 2001) 1., 2. ja 5. Kesän aikana tapahtuneen raakaöljyn hintojen huomattavan korottamisen seurauksena komissio julkaisi 4. lokakuuta 2000 tiedonannon nimeltä Euroopan unionin öljynsaanti(1). Kyseisessä tiedonannossa korostetaan, ettei öljytuotteiden hintojen nousua pitäisi tasoittaa alentamalla veroja. Tiedonannossa todetaan myös, että verotuksellisten keinojen käytön on sovittava yhteen talouspolitiikan yleislinjojen ja julkisen talouden vakauttamista koskevien sitoumusten kanssa. Tämä tavoite vahvistettiin vihreässä kirjassa Energiahuoltostrategia Euroopalle(2), jonka komissio antoi 29. marraskuuta 2000. Suurin osa jäsenvaltioista taipui kuorma-autoilijoiden painostuksen vuoksi laskemaan valmisteverojen tai muiden ennakkoverojen, kuten Iso-Britanniassa käytössä olevan akseliveron määrää. 3. ja 4. Sunday Times -lehdessä ennen valkoisen kirjan Eurooppalainen liikennepolitiikka vuoteen 2010: valintojen aika(3) julkaisemista esitetyt tiedot ovat virheellisiä. Komissio tarkastelee valkoisessa kirjassa toimenpiteitä ammattimaisessa maantieliikenteessä käytetyn dieselöljyn verotuksen yhdenmukaistamiseksi erityisesti perusrakenteiden käyttömaksuja ja nykyisten verojen tarkistusta koskevien ehdotusten perusteella. Tavoitteena ei siis ole maantieliikennettä koskevien kulujen alentaminen. 6., 7. ja 8. Kestävän kehityksen edellytyksenä on, että liikennepalvelujen kuluttajat maksavat nykyistä useammin oikean hinnan, eli hinnan, jossa otetaan huomioon liikenteen ulkoiset haittavaikutukset, kuten kasvihuonekaasupäästöt. Tässä yhteydessä komissio aikoo siis ehdottaa ammattiliikenteessä käytetyn dieselöljyn valmisteveron yhdenmukaistamista yhteisössä. Vero olisi dieselöljyn valmisteveron nykyistä keskitasoa korkeampi. Lisäksi erottamalla toisistaan ammattiliikenteen käyttöön ja yksityiseen käyttöön tarkoitettua polttoainetta koskevat verotusjärjestelmät toisistaan jäsenvaltiot voisivat kiristää henkilöajoneuvoissa käytetyn dieselöljyn verotusta siten, että se lähenee bensiinin verotasoa.(4) Tämänkaltainen ehdotus täyttäisi yhteisön liikenne-, ympäristö- ja energiapolitiikan vaatimukset. (1) Asiakirja KOM(2000) 631 lopullinen. (2) Asiakirja KOM(2000) 769 lopullinen. (3) Asiakirja KOM(2001) 370 lopullinen. (4) Dieselöljyn valmisteverot ovat noin 140 euroa alhaisemmat (1 000 litraa kohti) kuin bensiinin.